Skriflesing: Gen 12:1-7 Luister, glo en leef wat jou hemelse Pa van jou vra

2015 het afgeskop. Die eerste maand is verby

* Hoe voel jy oor die res jaar wat voorlê?
	+ Dalk onseker, jy weet nie wat die toekoms inhou nie?
	+ Ongemaklik want jy is bang vir die onbekende?
	+ Opgewonde, jy studeer of het ‘n nuwe besigheid begin.
	+ Jy het dalk ‘n nuwe posvlak of verantwoordelikheid...
	+ Realiteite maak jou gespanne, weet nie of jy die pyp gaan rook nie..?

Dit is **genade dat ons nie die program** van môre het nie.
Maar die wonder is, en dit is dink ek die belangrikste:
 Ons weet saam met Wie ons op pad is...

God, jou hemelse Vader, is die anker in jou lewe.

Kry vir jou **die beeld van ‘n klein kindjie**.
Solank hy in sy pa se arms is, is hy/sy veilig.
Watter gevaar ook al mag dreig – maak nie saak nie

Dit is **Hy wat jou vashou**.
Lees die Bybel en onderstreep die Here se beloftes
aan jou as gelowig, en maak dit jou eie.

Dit sal **jou hele uitkyk verander**.
\* Dit gaan jou moed gee,
\* jou vrees in vertroue laat verander
\* Jy raak opgewonde oor die res van 2015.

**Maar dan moet jy jou hemelse Pa op sy Woord neem** en glo wat Hy jou leer.

So dikwels gebeur dit dat ons die woord van die Here hoor, lees
**maar jy begin twyfel sodra die omstandighede**, die realiteite anders lyk
as dit wat jy verwag.

**Twyfel neem besit** van jou, maak jou onseker voel
oor God se lojaliteit en sy vermoë om sy beloftes gestand te doen.

Daar was **egpaar sowat 5000 jaar gelede** wat die pyn
van kinderloosheid tydens hul vrugbare jare beleef het.
Dit was ‘n voortdurende opgaaf en ‘n verleentheid.

Op **75 jarige ouderdom** het die Here die man geroep

Lees Gen 12:1-7

1 Die **Here gee hul opdrag om die onbekende in te trek**…

Dit was **nie ‘n maklike opdrag** nie. Hulle moet die onbekende in. Hulle weet nie wat hul te wagte kan wees nie want om uit jou land en jou familie weg te trek, beteken dit hulle laat hul sekuriteit agterlaat.

Daarby moet hulle moet die **land van die Kanaäniete intrek**. Dit is ander mense se plek en hulle gaan as indringers beskou word.

Die **realiteite sê** dit is dom om uit die sekuriteit van jou mense weg te trek.

2 Die **Here beloof aan Abram en Sarai ‘n groot nageslag**,

‘n Belofte waaroor hul sekerlik baie bly was
 maar hulle is reeds deur hul vrugbare jare.

**Klinies gesien was dit ‘n steriele toestand**…

Abram het gepak en getrek…
Hy het gedoen wat die Here van hom verwag het.

**Dié gehoorsaamheid het nie vir hom net maanskyn en rose gebring** nie.

Hulle was nie baie lank in Kanaän nie of daar het ‘n **geweldige hongersnood** oor die land gekom. So dat Abram na Egipte moes uitwyk om te oorleef.

Na die hongersnood is hulle na die suidland terug waar **die veewagters so gestry** het dat hy en sy broerskind Lot besluit het om ter wille van vrede, uit mekaar te trek.

**Tot nou toe was daar swanger stilte** oor Abram en Sarai se begeerte om kinders te hê…
en dan herhaal die Here die belofte aan hulle:

*Die hele land wat jy sien, gee Ek vir altyd aan jou en jou nageslag. Ek sal jou nageslag so baie maak soos die stof van die aarde. As iemand die stof van die aarde kan tel, sal jou nageslag ook getel kan word* (Gen 13:15=-16)

**Vreemde belofte** teenoor 2 mense wat al vir hoeveel jare probeer
om swanger te raak en daar gebeur net niks…

Nogtans het Abram nie moed opgegee nie maar aanhou glo.

Ek dink **soos die jare aangestap het, het die aanvaarding** al hoe moeiliker geword.
Kan dit wees...?
Die realiteite is net so anders…

Daarom **toe die Here weer met Abram daaroor praat** het hy gereageer:

Here my God, wat kan U vir my gee? Ek sal kinderloos sterf (Gen 15:2)

Sekerlik ‘n geldige vraag van die bejaarde Abram…

As **antwoord het die Here hom die aand buitentoe laat gaan** en gesê

*Kyk op na die hemel en tel die sterre as jy kan…
So baie sal jou nageslag wees* (Gen 15:5)

**Dink jou Abram se situasie in**…

Weereens het die Here op sy belofte gewys…
Maar die belofte klop nie met die feite wat Abram beleef nie.

Sara was reeds deur haar menopouse…

Die Here het **nie ‘n verduideliking** vir die vertraging gegee nie…
Net, tel die sterre as jy kan…, so sal jou nageslag wees.

**Abram se reaksie**:

*Abram het toe in die Here geglo, en die Here het dit goed gevind*... (Gen 15:6).

En **weer het daar ‘n stilte ingetree**… en Abram en Sara se jare het aangestap…

Toe die **stilte en pyn vir Sarai te veel word**,
het sy in haar moedeloosheid ‘n plan gemaak.
 Sy het haar slavin vir Abram as surrogaat moeder, as vrou, gegee
 om as dit moontlik is vir haar ‘n kind in die wêreld te bring.

Op **99 jarige ouderdom het die Here weer aan Abram die belofte** van ‘n groot nageslag gemaak. (Lees Gen 17:1-16)

Die Here **berbevestig nie net die belofte nie maar verander** ook Abram en Sarai name om hulle aan die belofte te herinner…

**Abraham se reaksie?**

Hy het op sy knieë geval en gelag met die gedagte:

Kan daar vir ‘n man van 100 ‘n kind gebore word,
of kan ‘n vrou van 90 ‘n kind in die wêreld bring? (Gen 17:17)

**Abraham het teruggeval op hul plan “B”**
en gevra of Ismael in die Here se teenwoordigheid kan bly lewe…

Waarop die **Here geantwoord het:**

**Sara gaan ‘n kind** in die wêreld bring en jy moet hom Isak noem (Gen 17:19).

‘n Rukkie later was daar die **3 besoekers aan Abraham en Sara** met die boodskap dat Sara oor ‘n jaar geboorte aan ‘n kind sal gee…

Die keer kon Sara nie anders as om uit ongeloof te lag nie.
Swangerskap en geboorte was nie meer vir haar moontlik nie.

**U ken die res van die verhaal**…
‘n Absolute wonderwerk, God se werk, Sara het swanger geraak
en Isak (wat lag beteken) is gebore.

Die **drama vir die bejaarde ouers was egter nie oor nie.**

‘n Paar jaar later het God aan Abraham opdrag gegee om sy langverwagte seun te gaan offer (Gen 22:1).

Wat ‘n ontstellende opdrag!

**Hoe is dit moontlik?**
Here wat van U beloftes?
Wat word van die belofte dat daar soveel mense soos die sterre uit sy nageslag gaan voortkom?

**Isak is ‘n sleutelfiguur** in jare se beloftes…

Hoe moes Abraham en Sara hierdie beloftes en die nuwe offer opdrag verstaan het?

Dit maak net nie sin nie…

**Vir menslike waarneming** maak dit glad nie sin nie.
God se beloftes is of was in geen opsig van Isak afhanklik nie.

Dit het **alles van die Here af gehang**...
God word nie deur menslike beperkinge gekniehalter nie…
Al lyk dit vir ons mense oë nie so nie – Hy is in beheer!

**Isak se geboorte was simbolies** van die koms van Jesus Christus.
Die bevel om Isak te slag het heen gewys na die Lam wat geslag sou word (Op 13:8).

Toe **Isak die hout vir die vuur** wat sy liggaam moes verbrand het, gedra het,
het hy Christus voorspel met sy kruishout op pad na Golgota

Rom 4:19-22 verklap iets van Abraham se geheim:

*Al was hy sowat 100 jaar en al het hy dus goed besef dat sy liggaam reeds gedaan was en dat Sara te oud was om kinders te hê, het sy geloof nie verswak nie. Hy net nie in ongeloof begin twyfel aan die belofte van God nie, maar hy is in sy geloof versterk en het aan God die eer gegee. Hy was ook ten volle daarvan oortuig dat God mag het om te doen wat Hy beloof het. Deurdat Abraham geglo het, het God hom dus vrygespreek..*

Abraham het ten spyte van lastige, onbeantwoorde vrae, realiteite wat op die teendeel dui, nie in God getwyfel nie.

Hoekom nie?

Hy het geglo dat God groter as logika en feitlike bewys is.

**Wat leer ons hieruit?**

Dalk is jy tans moeilike omstandighede, feite, wat as jy jou daaraan steur, jou tot wanhoop gaan lei.

In sulke tye lyk dit soms of God homself weerspreek,
of daar is geen bevredigende verduideliking nie.
En jou geloof word getoets…

**Dikwels verstaan kinders nie hoekom hul pa sus of so optree nie.**

Maar as hy ‘n goeie pa is, soos wat God is,
wil Hy vir hulle net die beste.

**Hoe gaan jy dit hanteer**?

Dalk soos Job se vrou wat voorstel: Vloek God en sterf

Ek dink ons kan leer uit Job se situasie…

Moenie altyd van God ‘n verduideliking verwag nie.
Moenie daarop steun dat jy altyd God se weë moet verstaan of kan verstaan nie.
Moenie losraak van jou geloof nie.

**Kies om die Here, jou hemelse Pa te vertrou,**
en bly in Sy geselskap.
Leef naby hom

Amen

Bronnelys
Verskillende Bybelvertalings en kommentare
BST. Baldwin. Genesis
Dobson, J. Hou vas aan jou geloof wanneer God nie meer sin maak nie.